Kêrel bly agter tralies ná moord op studentDie foto van Karabo Mokoena wat op haar vermiste persoon-plakkaat versprei is Sandile Mantsoe, wat verdink word van die moord op sy meisie van sewe maande, Karabo Mokoena (22), bly in aanhouding nadat sy borgtogaansoek Vrydag in die Johannesburg-landdroshof uitgestel is. Mokoena, ŉ student aan die Regenesys-sakeskool, se verkoolde liggaam is op 29 April in ŉ sloot in Bramley gevind, ŉ dag nadat sy as vermis aangemeld is. Sy is die laaste keer in haar kêrel se woonstel gesien. Mantsoe is kort daarna in hegtenis geneem en is sedertdien in aanhouding. Mantsoe het Vrydag vlugtig in die hof verskyn. Times Media het ŉ aansoek gebring dat die hofverrigtinge uitgesaai kan word, maar die aansoek is deur die staat en Mantsoe se regsverteenwoordigers teengestaan. Landdros Carlo Labuschagne het die saak tot 23 Junie uitgestel vir die nodige partye om betoë in die aansoek te lewer, waarna hy ŉ uitspraak sal lewer en die borgtogaansoek kan voortgaan. Mantsoe bly in aanhouding. Lees alle vorige berigte oor Karabo Mokoena op Maroela Media.